Stroossequerschnëtt

De Stroossequerschnëtt beschreift de vertikale Schnëtt (Coupe) vun enger Strooss am rechte Wénkel zur Achs vun der Strooss. E begräift déi Plazen, déi fir de Stroosseverkéier néideg sinn, gradewéi z. B. d'Sécherheetsdistanzen, de Summerwee, d'Kanalisatioun, d'Gréngflächen asw.

Prinzipiell gëtt et en Ënnerscheed fir de Stroossequerschnëtt vu stätteschen oder ländleche Stroossen, well d'Bestanddeeler an d'Ufuerderungen anescht sinn. D'Gestaltung vum Querschnëtt hänkt vu verkéierstechneschen, strukturellen a wirtschaftlechen, gradewéi vu politeschen Ufuerderungen an de Prinzippie vun den   zoustännege Verwaltungen of.

 Bestanddeeler 
De Stroossequerschnëtt besteet aus verschiddene Bestanddeeler, déi jee no Situatioun kombinéiert ginn, fir dem Besoin op der Plaz Rechnung ze droen. Zu dëse Bestanddeeler gehéieren ë. a.:

 Strooss 
Dat wat ëmgangssproochlech als „Strooss“ bezeechent gëtt, ass deen Deel vun der ëffentlecher Strooss, dee mat engem feste Belag (meeschtens Makadamm) amenagéiert a fir d'Zirkulatioun vun de Gefierer geduecht ass. De Code de la route bezeechent deen Deel als  chaussée. D'Strooss – am Sënn vun der legaler Definitioun – ka graff gesinn, follgendermoossen opgedeelt ginn:

 Fuerbunn 
D'Fuerbunn besteet aus:
 enger oder méi Spueren (oder Fuerspueren;  voie de circulation  Fahrstreifen, Fahrspur), eng Ënnerdeelung, déi op der Strooss agezeechent a breet genuch ass fir datt d'Gefierer hannerteneen do fuere kënnen;
 dem Bord vun der Strooss ( ligne de rive  Randstreifen), dee verhënnert, datt de Belag ofbréckelt. De Bord ka mat engem wäisse Stréch gezeechent sinn, fir d'Limitt vun der Spuer unzeweisen. Bannent den Uertschafte gëtt de Bord gemenkerhand mat engem Kullang an enger Bordür ersat.

 Pannespuer 
D'Pannespuer oder Standspuer ( bande d'arrêt d’urgence,  Pannenstreifen, Standspur, Notspur), ass deen Deel vun enger Autobunn oder Schnellstrooss, deen um Uwänner vun der Strooss, baussent der Fuerbunn läit an haaptsächlech dofir do ass, fir e Gefier an engem Noutfall kënnen ofzestellen ouni de Verkéiersfloss ze stéieren. Prinzipiell ass et verbueden iwwer d'Pannespuer ze fueren. D'ëffentlech Instanze kënnen d'Befuere vun der Pannespuer awer – absënns bei Stau – temporär fir de Verkéier oder fir verschidde Kategorië vu Gefierer opmaachen. An deem Fall zielt d'Pannespuer zur Fuerbunn. 

 Plaz fir am Noutfall stallzehalen 
D'Plaz fir am Noutfall stallzehalen ( place d'arrêt d'urgence  Nothaltebucht) ass deen Deel vun enger Autobunn oder Schnellstrooss, deen op enger besonnescher Plaz um Uwänner vun der Strooss, baussent der Fuerbunn läit. Se bitt normalerweis just fir ee Gefier Plaz an et däerf ee just an engem Noutfall z. B. bei enger Pann do stoe bleiwen. 

 Parksträif 
D'Parksträif  oder Stationéierungssträif ( bande de stationnement  Parkstreifen) ass eng Fläch op der Fuerbunn oder an der Säitesträif op där ee parallel zur Strooss stationéiere kann. 

 Mëttelsträif 
D'Mëttelsträif oder Mëttelinsel ( berme médiane, terre-plein central  Mittelstreifen) läit tëscht zwou Fuerbunnen an huet den Zweck fir déi zwou Fuerrichtunge vuneneen ze trennen. Op der Mëttelinsel steet gemenkerhand eng Leitplank, eng kalifornesch Mauer an/oder Traisch.

 Kullang 
De Kullang oder Revers ( rigole,  Entwässerungsrinne), an deen d'Reewaasser vun der Fuerbunn leeft a vun do aus an d'Kanalisatioun gefouert gëtt.

 Säitesträif 
D'Säitesträif ( accotement  Seitenstreifen) kann aus follgende Komponente bestoen:

 Summerwee 
De Summerwee ( berme  Bankett) ass baussent den Uertschaften den net befestegten Deel nieft der Fuerbunn; en ass net geduecht fir drop ze fueren. Am Summerwee kënne Verkéiersschëlter, Traisch oder och alt Beem stoen.

 Rampli 
De Rampli oder Talli ( talus  Böschung) ass den Hang nieft dem Summerwee.

 Parksträif 
Eventuell kann eng Parksträif zur Säitesträif gehéieren.

 Gréngsträif 
D'Gréngsträif ( terre-plein  Grünstreifen, Seitentrennstreifen) mécht d'Trennung tëscht engersäits der Strooss an anersäits dem Trëttoir oder dem Wee dee fir d'Foussgänger an/oder d'Cycliste reservéiert ass. 

 Fouss- a Vëloswee 
De Fouss- an/oder Vëloswee ( chemin pour cyclistes et piétons  Geh- und Radweg) ass deen Deel deen exklusiv fir d'Foussgänger an/oder d'Cycliste reservéiert ass.

 Kuckt och 
 Ëffentlech Strooss
 Strooss

 Um Spaweck 

Kategorie:Stroossebau
Kategorie:Stroossen
Kategorie:Code de la Route